'Bloubul' Botha: 2 moordverdagtes ontsnap | Netwerk24
'Bloubul' Botha: 2 moordverdagtes ontsnap
Deur Hanti Otto 20 Desember 2018 20:23
Dries Botha wat verlede jaar in 'n plaasaanval naby Brits vermoor is.
Twee vermeende plaasmoordenaars het Donderdagoggend saam met vier ander mans vanuit 'n aanhoudingsel by die Hartbeespoortdam-polisiekantoor ontsnap.
Felix Mlambo (26) en Caiphus Shilenge (26) word saam met nog ander verdagtes, wat nié saam ontsnap het nie, verbind met die moord op Dries Botha naby Brits op 4 Julie verlede jaar.
Kapt. Sam Tselanyane, provinsiale polisiewoordvoerder van Noordwes, het bevestig dat ses verhoorafwagtendes "in die vroeë oggendure uit wettige aanhouding" ontsnap het.
Hy wou nie in dié stadium enige besonderhede rondom die ontsnapping bekend maak nie, maar het bevestig dat twee van die ses ontsnaptes "van die verdagtes is wat aangekla word van die moord op 'n hoewe in Kleinfontein aan die buitewyke van Hartbeespoortdam verlede jaar".
Hy het ook bevestig dat dié twee Mlambo en Shilenge is.
"Ons ondersoek nog hoe die ses ontsnaptes weggekom het. Ons vra enigeen met inligting wat kan lei tot die ontsnaptes se arrestasie om die naaste polisiekantoor of die ondersoekbeampte te bel," sê Tselanyane.
Verskeie buurtwaggroepe, asook Botha se vrou, is ingelig van die ontsnapping.
Mlambo en Shilenge word saam met Promise Mlambo (26), Trust Mfofiti (20), Joshias Mgwenya (26), Tshepo Mokgobo (26) en Thomas Sambana (18) daarvan verdink dat hulle vir Botha op sy plaas vermoor het. Hy is sewe keer geskiet.
Ons ondersoek nog hoe die ses ontsnaptes weggekom het.
Die Mlambo-broers is 'n tweeling en albei oudwerknemers van Botha en sy vrou, Drieka.
Dié sewe se verhoor moet in Januarie in die landdroshof in Brits begin.
Ike Mkhaveli, die aanklaer, het vroeër tydens die sewe se laaste hofverskyning gesê hulle word daarvan beskuldig dat hulle op 4 Julie 2017 na Botha (58) se plaas gegaan het, gewapen met vuurwapens.
Botha, wat bekend was as "Bloubul Botha" en vir jare die Bloubul-padstal naby sy plaas bedryf het, is aangeval toe hy die huis verlaat. Hy is 'n paar dae later in die hospitaal dood.
Die aanvallers het gevlug sonder om iets te roof, het Mkhaveli gesê.
Die sewe verdagtes is op 6 Julie 2017 gearresteer op aanklagte van moord, die onwettige besit van twee vuurwapens en ook vir die besit van ammunisie.
Shilenge is van Mosambiek af en Mokgobo het voorheen aangevoer dat hy 'n Suid-Afrikaner van Kuruman is, maar dit het later in die hof uitgekom dat hy vermoedelik onwettig in die land is. Sy oorsprong is nog onbekend. Die ander vyf medebeskuldigdes is van Zimbabwe.